‘Versorgingsinstansie steeds oop nadat psigiatriese pasiënte sterf’Qedani Mahlangu, LUR van gesondheid in Gauteng. Dit het vroeër vandeesweek aan die lig gekom dat 36 van net meer as 2 000 psigiatriese pasiënte in Gauteng dood is nadat hulle van Lifehealth Care Esidimeni na NRO’s oorgeplaas is. Volgens DA-LP Jack Bloom het Qedani Mahlangu, LUR van gesondheid in Gauteng, bevestig van die pasiënte is oorgeplaas na die instansie Precious Angels in Atteridgeville. Bloom het gesê volgens berigte is agt van die pasiënte wat dood is na Precious Angels oorgeplaas. “Dit blyk dat agt van die pasiënte dood is terwyl hulle in Precious Angels se sorg was, insluitende die 50-jarige Virginia Machpelah, wie se suster eers tien dae nadat sy gesterf het van haar dood ingelig is,” het Bloom gesê. “Precious Angels is eers in Junie vanjaar as ŉ NRO geregistreer, kort voordat hulle pasiënte vanaf Life Healthcare Esidimeni ontvang het.” Bloom het gesê die departement van gesondheid moet dringend antwoorde gee hoekom pasiënte steeds by ŉ NRO behandel word “waar so baie pasiënte al gesterf het”. Die Gautengse departement van gesondheid het op ŉ versoek vir kommentaar gesê die saak word deur die gesondheidsombudsman ondersoek. ŉ Woordvoerder by Precious Angels, wat haarself slegs as Esther wou identifiseer, het geweier om enige vrae te beantwoord en slegs gesê “geen kommentaar”. Mahlangu het verlede jaar Oktober gesê die langtermyn kontrak met Life Healthcare Esidimeni het onbekostigbaar geraak en moes noodgedwonge gekanselleer word, wat veroorsaak het dat pasiënte na verskeie NRO’s oorgeplaas moes word. Volgens die LUR het die provinsie in 2014/15 soveel as R323 miljoen bestee om 2 378 pasiënte by private fasiliteite te versorg. Mahlangu het Woensdag gesê die dood van die pasiënte kan nie met hul oorplasing na ander fasiliteite verbind word nie, maar het gesê die departement sal die saak ondersoek. Sy het bygevoeg gesondheidsrekords van die pasiënte is van Life Healthcare Esidimeni aangevra as deel van die ondersoek. Die DA het na aanleiding van die pasiënte se dood gesê Mahlangu moet bedank aangesien die pasiënte wat dood is “oorgeplaas is na NRO’s wat nie geskik was om hulle te versorg nie”.